Mabuza vanmiddag as LP beëdigDavid Mabuza, adjunkpresident van die ANC. David Mabuza, wat eers sy reputasie in ere wou laat herstel voordat hy as parlementslid beëdig word, word nou vanmiddag (Dinsdag) as LP ingehuldig. Dit kan moontlik die weg baan vir sy heraanstelling as adjunkpresident. Mabuza het vroeër met die ANC se integriteitskommissie vergader om die bevinding teen hom te bespreek. Die bevinding het behels dat hy die ANC se aansien en integriteit skade berokken het en hy het aangedui hy wil eers die geleentheid hê om sy kant van die saak aan die kommissie te stel. Mabuza, die ANC se adjunkpresident, word om 16:00 by die presidensiële gastehuis in Pretoria beëdig. Hoofregter Mogoeng Mogoeng sal die beëdiging doen. Mabuza se besluit, om eers terug te staan totdat hy met die kommissie vergader het, het baie mense onkant betrap. Ná groot bespiegeling oor die naweek dat pres. Cyril Ramaphosa sy kabinet gister sou aankondig, het die presidensie Sondag in ŉ verklaring gesê dié aankondiging gaan eers later in die week gedoen word. Die Grondwet bepaal die president moet binne vyf dae nadat die Nasionale Vergadering hom verkies het, sy amp opneem. Hy moet daarna ŉ kabinet aanstel. Maroela Media het vroeër berig daar is kragtens die Grondwet geen spesifieke tydsbeperking teen wanneer die president die kabinet moet aanstel nie. Daar is net die verpligting op die president om wél ’n kabinet aan te stel, wat beteken die huidige situasie – die gebrek aan ŉ kabinet – kan nie onbepaald voortduur nie. Intussen is die direkteurs-generaal in beheer van hul departemente en sal die staatsdiens soos gewoonlik bly funksioneer. Hulle kan ook bedryfsbesluite neem. Geen beleidsbesluite sal egter geneem kan word solank daar nie ministers as politieke hoofde aangestel is nie. “Pres. Cyril Ramaphosa het dit benadruk dat die nuwe uitvoerende gesag die nodige vaardighede, ervaring, verteenwoordiging en ŉ verbintenis tot die staatsdiens moet hê wat die werk van die sesde administrasie vorentoe kan neem,” het die presidensie vroeër gesê.